## Pravilnik o načinu i rokovima obračunavanja i plaćanja posebne naknade za okoliš na vozila na motorni pogon

### NN 20/2004 (16.2.2004.), Pravilnik o načinu i rokovima obračunavanja i plaćanja posebne naknade za okoliš na vozila na motorni pogon

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

549

Na
temelju članka 17., stavka 2. Zakona o Fondu za zaštitu okoliša i energetsku učinkovitost
(»Narodne novine« br. 107/03) ministrica zaštite okoliša, prostornog uređenja i
graditeljstva uz suglasnost ministra gospodarstva, rada i poduzetništva, donosi

## PRAVILNIK

### O NAČINU I ROKOVIMA OBRAČUNAVANJA I PLAĆANJA POSEBNE NAKNADE ZA OKOLIŠ NA VOZILA NA MOTORNI POGON

Članak
1.

Ovim se
Pravilnikom propisuje način i rokovi obračunavanja i plaćanja posebne naknade
za okoliš na vozila na motorni pogon.

Članak
2.

(1)
Posebna naknada za okoliš na vozila na motorni pogon (u daljnjem tekstu:
posebna naknada) obračunava se i plaća u skladu s Uredbom o jediničnim naknadama,
korektivnim koeficijentima i pobližim kriterijima i mjerilima za utvrđivanje
posebne naknade za okoliš na vozila na motorni pogon (»Narodne novine«, br.
2/04) na temelju rješenja kojeg donosi Fond za zaštitu okoliša i energetsku učinkovitost
(u daljnjem tekstu: Fond).

(2)
Posebna naknada obračunava se i plaća jednom godišnje prilikom registracije
vozila, odnosno ovjere njegove tehničke ispravnosti.

(3)
Naplatu posebne naknade na temelju rješenja Fonda obav­lja pravna osoba ovlaštena
za registraciju, odnosno ovjeru tehničke ispravnosti vozila na motorni pogon,
sukladno ovom Pravilniku i ugovoru koji Fond sklapa s pravnom osobom ovla­štenom
za registraciju, odnosno tehničku ispravnost vozila.

Članak
3.

(1)
Registracija vozila, odnosno ovjera tehničke ispravnosti vozila obavlja se
nakon što je uplaćena posebna naknada prema odredbama Zakona o sigurnosti
prometa na cestama (»Narodne novine«, br. 56/96) i Pravilnika o registraciji
vozila na motorni pogon i priključnih vozila (»Narodne novine«, br. 12/93,
22/93, 19/96 i 104/02).

(2)
Dokaz da je plaćena posebna naknada uvjet je za pristupanje registraciji
vozila, odnosno ovjeri tehničke ispravnosti vozila.

Članak
4.

(1) Ako
se u istoj godini obavlja privremena registracija i registracija vozila,
posebna naknada plaća se pri obavljanju privremene registracije a ne pri
registraciji vozila.

(2) Strane pravne i fizičke osobe plaćaju posebnu
naknadu na vozila ako na području Republike Hrvatske obavljaju registraciju
svojih vozila ili ovjeru tehničke ispravnosti vozila.

Članak 5.

(1) Za vozila na motorni pogon koje koriste
Ministarstvo unutarnjih poslova i Ministarstvo obrane, odnosno vozila oruža­nih
snaga Republike Hrvatske, posebna naknada plaća se na temelju rješenja Fonda
koje se izdaje tim tijelima sukladno Uredbi o jediničnim naknadama, korektivnim
koeficijentima i pobližim kriterijima i mjerilima za utvrđivanje posebne
naknade za okoliš na vozila na motorni pogon (u daljnjem tekstu: Uredba).

(2) Plaćanje posebne naknade sukladno stavku 1. ovoga
članka odnosi se na vozila na motorni pogon upisana u Upisnik o registriranim
vozilima Ministarstva unutarnjih poslova, koji se vodi u sjedištu toga
Ministarstva, sukladno članku 19. Pravilnika o registraciji i opremi te
uvjetima za upravljanje vozilima Ministarstva unutarnjih poslova Republike
Hrvatske (»Narodne novine« broj 55/94.), i na motorna vozila upisana u
Evidenciju registriranih vozila Ministarstva obrane, odnosno vozila oružanih
snaga Republike Hrvatske koja se vodi u glavnoj logističkoj bazi sukladno članku
2. Pravilnika o registraciji vojnih vozila (»Na­rod­ne novine«, broj 79/02).

(3) Pobliži način plaćanja posebnih naknada s
tijelima iz stav­ka 1. ovoga članka uređuje Fond ugovorom koji sklapa s tim
tijelima za svaku kalendarsku godinu.

(4) Za vozila označena diplomatskim registarskim
tablicama na plaćanje posebne naknade i način plaćanja primjenjuju se odredbe
ovoga Pravilnika i Pravilnika o registraciji vozila na mo­torni pogon i priključnih
vozila.

Članak 6.

(1) Vlasnici i ovlaštenici prava na vozilima starosti
iznad 30 godina (»oldtimeri«) mogu ostvariti povlašteni korektivni koeficijent
od 0,10% uz podnošenje potvrde o povijesnoj vrijednosti vozila koju je izdala
mjerodavna udruga.

(2) Mjerodavna udruga je svaka registrirana udruga u
kojoj su članovi udruge vlasnici vozila ili ovlaštenici prava na vozilu koje
ima povijesnu vrijednost.

(3) Potvrda udruge o povijesnoj vrijednosti vozila
»oldtimera« sadrži podatke o vozilu, i to: registarsku oznaku, vrstu vozila,
godinu proizvodnje i opis osnovnih značajki na temelju kojih je vozilo steklo i
zadržalo status vozila povijesne vrijednosti.

(4) Valjanost potvrde iz stavka 3. ovoga članka je 5
godina.

Članak 7.

Ovaj Pravilnik stupa na snagu 1. ožujka 2004. godine.

Klasa: 351-01/04-01/0049
Urbroj: 531-01/04-3
Zagreb, 9. veljače 2004.

Ministrica
**Marina Matulović Dropulić, dipl. ing. arh**., v. r.

Pravilnik, NN 20/2004-549